标题：古今刀剑录
基本信息
《古今刀剑录》一卷，梁陶宏景撰。
陶宏景
宏景字通明，丹阳秣陵人。齐初为奉朝请。永明十年，上表辞禄，止於句曲山。梁大同二年卒。赠中散大夫，谥贞白先生。事迹具《梁书。处士传》。
《古今刀剑录》主要内容
是书所记帝王刀剑，自夏启至梁武帝，凡四十事，诸国刀剑，自刘渊至赫连勃勃，凡十八事。吴将刀，周瑜以下凡十事。魏将刀，锺会以下凡六事。
质疑之声
然关、张、诸葛亮、黄忠皆蜀将，不应附入吴将中，疑传写误佚蜀将刀标题三字。又董卓、袁绍不应附魏，亦不应在邓艾、郭淮之间，均为颠舛。至宏景生於宋代、齐高帝作相时已引为诸王侍读，而书中乃称顺帝准为杨玉所弑，不应以身历之事，谬误至此。且宏景先武帝卒，而帝王刀剑一条乃预著武帝谥号，并直斥其名，尤乖事理。疑其书已为後人窜乱，非宏尽景本文。然考唐李绰《尚书故实》引《古今刀剑录》云，自古好刀剑多投伊水中，以禳膝人之妖。与此本所记汉章帝铸剑一条虽文字小有同异，而大略相合。则其来已久，不尽出後人赝造。或亦张华《博物志》之流，真伪参半也。
目录
原文夫刀剑之由出，已久矣。前王後帝，莫不铸之，但以小事记注者，不甚详录，遂使精奇挺异，空成湮没，慨然有想，遂为记云。
夏禹子帝启，在位十年。以庚戌八年，铸一铜剑，长三尺九寸，後藏之秦望山腹。上刻二十八宿，文有背面，面文为星辰，背记山川日月。
启子太康，在位二十九年。岁在辛卯，三月春铸一铜剑，上有八方面长，三尺二寸头方。
孔甲，在位三十一年。以九年岁次甲辰，采牛首山铁，铸一剑，铭曰夹，古文篆书，长四尺一寸。
殷太甲，在位三十二年。以四年岁次甲子，铸一剑，长二尺，文曰定光，古文篆书。
武丁，在位五十九年。以元年岁次戊午，铸一剑，长三尺，铭曰照胆，古文篆书。
周昭王瑕，在位五十一年，以二年岁次壬午，铸五剑，各投五岳，铭曰镇岳尚方，古文篆书，长五尺。
简王夷，在位十四年。以元年岁次癸酉，铸一剑，长三尺，铭曰骏，大篆书。
秦昭王稷，在位五十二年。以元年岁次丙午，铸一剑，长三尺，铭曰诫，大篆书。
秦始皇，在位三十七年。以三年岁次丁巳，采北只铜，铸二剑，名曰定秦，小篆书。李斯刻埋在阿房宫阁下，一在观台下，长三尺六寸。
前汉刘季，在位十二年。以始皇三十四年，於南山得一铁剑，长三尺，铭曰赤霄，大篆书。及贵，常服之，此即斩蛇剑也。
文帝恒，在位二十三年。以初元十六年，岁次庚午，铸三剑，长三尺六寸，铭曰神龟，多刻龟形，以应大横之兆。帝崩，命入玄武宫。
武帝彻，在位五十四年。以元光五年，岁次乙巳，铸八剑，长三尺六寸，铭曰八服，小篆书。嵩、恒、霍、华、泰山五岳皆埋之。
宣帝询，在位二十五年。以本始四年，铸二剑，长三尺，一曰毛，二曰贵，以足下有毛，故为之，皆小篆书。
平帝衎，在位五年。以元始元年，岁次辛酉，掘得一剑，上有帝名，因服之，大篆书。
王莽，在伪位十七年。以建国五年，岁次庚午，造威斗及神剑，皆链五色石，为之铭曰神胜万里伏，小篆书，长三尺六寸。
更始刘圣公，在伪位二年。自造一剑，铭曰更国，小篆书。
後汉光武秀，在位三十三年。未贵时，在南阳鄂山，得一剑，文曰秀霸，小篆书，帝常服之。
明帝庄，再位十八年。以永平元年，岁次戊午，铸一剑，上作龙形，沉之於洛水中。水清时，常有见之者。
章帝炟，在位十三年。以建初八年，铸一金剑，令投於伊水中，以厌人膝之怪。弘景按：《水经》云：「伊水有一物，如人膝，头有爪，人浴辄没，不复出。
安帝祜，在位十九年。以元初六年，铸一剑，藏峨眉山，疑山王也。
顺帝保，在位十九年。以永建元年，铸一剑，长三尺四寸，铭曰安汉，小篆书，後改年号。
灵帝宏，在位二十二年，以建宁三年，铸四剑，文曰中兴。一剑无故自失，并小篆书。
魏武帝曹操，以建安二十年，於幽谷得一剑，长三尺六寸，上有金字，铭曰孟德。王常服之。
齐王芳，以正始六年，铸一剑，常服之。无故自失，但有空匣如故。後有禅代之事，兆始於此，寻为司马氏所废。
蜀主刘备，以章武元年，岁次辛丑，采金牛山铁，铸八剑，各长三尺六寸。一备自服，一与太子禅，一与梁王理，一与鲁王永，一与诸葛亮，一与关羽，一与张飞，一与赵云。并是亮书，皆作风角，处所有令，称元造刀五万口，皆连环及刃口，列七十二链柄中，通之兼有二字。房子容曰：唐人尚书郎李章武本名方古，贞元季年，为东平帅，李师古判官因理第，掘得逼剑，上有章武字方。古《博物志》张茂先亦曰：蜀相诸葛孔明所佩剑也。乃改名师古，为奏，请为章武焉。盖蜀主八剑之一也。
後主禅，延熙二年，造一大剑，长一丈二尺。镇剑口山，往往人见光辉，後人求之不获。
吴王孙权，以黄武五年，采武昌铜铁，作千口剑，万口刀，各长三尺九寸。刀头方，皆是南铜越炭作之，文曰大吴，小篆书。又赤乌年中，有人得淮阴侯韩信剑，帝以赐周瑜。
孙亮，以建兴二年，铸一剑，文曰流光，小篆书。
孙皓以建衡元年，铸一剑，文曰皇帝吴王，小篆书。
晋武帝司马炎，以咸宁元年，造八千口刀，铭曰司马。
怀帝炽，以永嘉元年造一剑，长五尺，铭曰步光，小篆书。
成帝衍，以咸和元年，造十三口刀，铭曰兴国。
穆帝聃，以永和五年於房山造五口剑，铭曰五方单符，隶书。
孝武帝昌明，以大元元年，於华山顶埋一剑，铭曰神剑，隶书。
宋武帝刘裕，以永初元年，铸一刀，铭其背曰定国，小篆书，长四尺，後入於梁。
少帝义符，以景平元年，造一刀，铭曰五色，小篆书。
後废帝昱，以元徽二年，於蒋山顶造一剑，铭曰永昌，篆书。
顺帝准，以升明元年，掘得一刀，铭曰上血，其刀照一室。帝奇之，至二年七月，帝使杨玉候织女，玉候女不得，惧死，用以弑帝，果如铭。故知吉凶其徵先见矣。
齐高帝萧道成，以建元二年，造一刀，铭曰定业，长五尺，篆书，自制之。
明帝鸾，以建武二年，造一刀，铭曰朝仪，长四尺，小篆书。
梁武帝萧衍，以天监二年即位，至普通中，岁在庚子，命弘景造神剑十三口，用金、银、铜、铁、锡五色合为之，长短各依剑术法，文曰服之者永治四方，并小篆书。
〈诸小国刀剑总在此〉前赵刘渊，以元熙二年，造一刀，长三尺九寸，文曰灭贼，隶书。
後赵石勒，以建平二年，造一刀，用五百金，工用万人，头尖三尺六寸，铭曰建平，隶书。勒未贵时，耕地得一刀，铭曰石氏昌，篆书。
石季龙，以建武十四年，造一刀，长五尺，铭曰皇帝石氏，隶书。
後蜀李雄，以晏平元年，造刀五百口，文曰腾马，隶书。
前凉张寔，造刀百口，无故刀尽失，文曰霸。
後魏昭成帝拓跋犍，以建国元年，於赤治城铸刺刀十口，金镂赤治字。
道武帝珪，以登国元年，於嵩阿铸一剑，铭曰镇山，隶书。
明元帝嗣，以泰常元年，造一剑，长四尺，铭背曰太常。至真君元年，有道士继天师白，为帝造剑，长三尺六寸，隶书。因改元真君。
宣武帝恪，以景明元年，於白鹿山造一刀，文曰白鹿，隶书。
前秦符坚，以甘露四年，造一刀，用五千工，铭曰神术，隶书。
前燕慕容[人隽]，以元玺元年，造二十八口刀，铭曰二十八将，隶书。
後燕慕容垂，以建兴元年，造二刀，长七尺，一雄一雌，隶书。若别处之，则鸣。
後秦姚苌，以建初元年，造一刀，铭曰中山，长三尺七寸，隶书。
西秦乞伏国仁，以建义三年，造一刀，铭曰建义，隶书。
後凉吕光，以麟嘉元年，造一刀，铭背曰麟嘉，长三尺六寸。
南凉秃发乌孤，以太初三年，造一刀，狭小，长二尺五寸，青色。匠人曰：当作之时，梦见一人被朱服，云：吾是太乙神，来看汝作云！此刀有献必鸣，後落突厥可汗所有也。
南燕慕容玄明，以建平元年，作刀四口，文曰建平，隶书。
西京李暠，以永建元年，造珠碧刀一口，铭曰百胜，隶书。
北凉沮渠蒙逊，以永安三年，造刀百口，铭曰永安，隶书。
夏州赫连勃勃，以龙升二年，造五口刀，背刃有龙雀环，兼金镂作一龙形，长三尺九寸，铭曰古之利器。吴楚湛卢，大夏龙雀，名冠神都，可以怀远，可以柔迩，如风靡草，威服九区。宋王刘裕破长安，得此刀，後入於梁。
〈吴将刀〉周瑜，作南郡太守，造一刀，背上有「荡寇将军」字，八分书。
蒋钦，拜列郡司马，造一刀，文曰司马，隶书。
周幼平（周泰），击曹公，胜，败平虏将军，因造一刀，铭背曰幼平。
董元代（董袭），少果勇，自打铁作一刀。後讨黄祖於蒙冲河，元成引刀断冲头为二流，拜大司马，号断蒙刀。
潘文珪（潘璋），拜偏将军，为擒关羽，拜固陵太守，因造一刀，铭曰固陵。
朱君理（朱治），少受征讨，黄武中，累功拜安国将军，作一佩刀，文曰安国。
〈蜀将刀〉关羽，为先主所重，不惜身命，自采都山铁为二刀，铭曰万人敌。及羽败，羽惜刀，投之水中。
张飞，初拜新亭侯，自命匠链赤朱山铁为一刀，铭曰新亭侯蜀大将也。後被范强杀，将此刀入於吴。
诸葛亮，定黔中，从青石祠过，遂抽刀刺山，投刀不拔而去，行人莫测。
黄忠，汉先主定南郡得一刀，赤如血，於汉中击夏侯军，一日之中，手刃百数。
〈魏将刀〉锺会，克蜀，於成都土中得一刀，文曰太一。会死，入帐下王伯升，伯升後渡江，刀遂飞入水。
邓艾，年十二，曾读陈太丘碑，碑下掘得一刀，黑如漆，长三尺余。刀上常有气凄凄然，时人以为神物。
董卓，少时耕野，得一刀，无文字，四面隐起作山云文，斸玉如泥。及卓贵，示五官郎将蔡邕，邕曰此项羽之刀也。
袁绍，在黎阳梦有一神授一宝刀，及觉，果在卧所，铭曰思召。绍解之曰：思召，绍字也。
郭淮，於太原得一刀，文曰宜为将。後遂为将军，及与蜀将战，败失此刀。
王双，曾於市中买得一刀，卖人曰：得之者贵。因不见。双後佩之，为魏将，後与曹真一刀换也。